《赠子元龙贡士别并柬刘云章》
元代·刘崧

畸人昧达识，閒居缅良时。感我平生友，贲然发幽思。

昔别怆徂冬，兹来遂前期。交交中林鸟，濯濯垂柳枝。

光仪蔚以都，流响一何悲。运移惕年迈，契合欣道夷。

岂曰郁冲抱，写之在相知。谁为缁磷尤，式秉金玉资。

苦志谅所存，高风宁独隳。执手不忍别，扬尘正交岐。

岩构足自栖，食场焉可维。大江抱群山，流波浩东驰。

旷野日载阳，微阴复凝滋。人生有显晦，宁受外物移。

寄言谢同志，永以慎于斯。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。